"Għandhom jieqfu u ma jsirux" – il-kap tat-taqsima tal-mard infettiv dwar il-parties u l-festi
Imtella' Lulju 29, 2020 - Aġġornata 29 Ta' Lulju, 2020 6:58pm Il-Kap tat-Taqsima tal-Mard Infettiv fl-Isptar Mater Dei iddikjara li hu nkwetat iżda mhux allarmat biż-żieda fin-numru ta' każijiet ta' covid-19 f'Malta. Huwa fisser ruħu wkoll ottimist li s-sistema tas-saħħa f'Malta hija robusta biżżejjed biex in-numri jerġgħu jiġu kkontrollati. Dr Mallia Azzopardi kien intervistat waqt il-programm Rasimbras u ta wkoll l-opinjoni tiegħu dwar l-attivitajiet tal-massa li qed isiru f'pajjiżna. "Fl-opinjoni tiegħi għandhom jieqfu u ma jsirux." Dikjarazzjoni ċara minn Dr Charles Mallia Azzopardi, Kap tat-Taqsima tal-Mard Infettiv fl-Isptar Mater Dei, meta fil-programm Rasimbras kien mistoqsi dwar l-attivitajiet tal-massa, il-parties u l-marċi tal-festi wara ż-żieda fil-każijiet ta' covid-19 f'Malta. "M'hemmx dubju li turiżmu u airports riedu jiftħu. Ma nistgħux immutu bil-guħ biex ma nħallux il-virus… imma li nħallu mass gatherings flimkien, meta għandek konċentrazjoni ta' nies, li qegħdin flimkien, ma jistgħux josservaw mitigation factors social distancing, speċjalment meta tpoġġi l-alkohol fis-sitwazzjoni, hemmhekk qed tpoġġi sitwazzjoni li mhux aċċettabli," kompla Dr Mallia Azzopardi. Dr Mallia Azzopardi stqarr li hu nkwetat bin-numri li żdiedu fl-aħħar jiem, imma mhux allarmat għax qal li s-sistema tas-saħħa f'Malta diġà wriet li hi robusta biżżejjed. "Jien nistenna li jkollna clusters every so often, imma sakemm m'għandniex vaċċin li hu effettiv u se jirnexxielna ntuh lill-popolazzjoni kollha u nkunu nistgħu ngħidu li l-popolazzjoni hija immune, aħna rridu noqogħdu attenti," kompla Dr Mallia Azzopardi. Dwar id-94 immigrant li daħlu Malta t-Tnejn filgħaxija u li żewġ terzi minnhom instabu pożittivi għall-coronavirus, Dr Mallia Azzopardi qal li dawn mhux ta' periklu: "Is-sistema tas-saħħa tagħna, nerġa' u ngħid, kicked in from the word go, ġew iżolati mill-ewwel. Nies fil-popoplazzjoni Maltija ma ġewx esposti għalihom." Il-fatt li Malta tista' tagħmel 2,000 test kuljum u l-fatt li f'Malta jistgħu jiġu infurzati iżolament u kwarantina mmedjata kull meta jkun hemm dubju, dawn iqawwulu qalbu: "Fuq dawk 2 fatturi li Malta b'saħħitha ħafna. Jien ottimist li nistgħu nerġgħu nikkontrollaw in-numri tagħna." Dwar it-testijiet li qed jiġu isiru fuq vaċċini differenti f'pajjiżi differenti madwar id-dinja, Dr Mallia Azzopardi qal li tnejn minnhom qed jagħtu riżultati inkoraġġanti. L-isfida tibqa' li jiġu prodotti biżżejjed dożi għal kulħadd.